Nordskot

Nordskot (lulesamisk: Nuorttavágge) er ei bygd i Steigen kommune i Nordland. Den ligger ytterst på halvøya mellom Leinesfjorden og Skotsfjorden. Bygda har ca. 80-100 innbyggere, som i sommerhalvåret øker til rundt 150. Nordskot er endepunkt for fylkesvei 635 fra Saursfjord. Utenfor Nordskot ligger Grøtøya, som i tidligere tider var siste stopp før Vestfjorden for de åpne båtene på vei til Lofotfisket. Hvert år arrangeres Vestfjordseilasen.

I 2006 kjøpte ekteparet John Åge Handberg og Marit Sjøvoll den gamle Bremnes-kaia som etter hvert ble revet og bygget opp igjen til å bli Nordskot Brygge i 2013. Dette var starten på turisme og utvikling i moderne tid på Nordskot.

I 2010 kjøpte eventyreren Børge Ousland øya Mannshausen som ligger 500 m fra hurtigbåtkaia på Nordskot. I juni 2015 startet Ousland driften av Manshausen Island Resort på øya.

I 2015 kjøpte eventyreren Randi Skaug øya Naustholmen.

I 2016 ble Villa Haugen Boutique Hotel åpnet på Grøtøya.

De seneste årene har det vært mye utvikling og bygging på stedet.

Nordskot hurtigbåtkai har anløp av Nordlandsekspressen som går mellom Bodø og Svolvær.

 Referanser 

Kategori:Bosetninger i Steigen
Kategori:Nordlandsekspressens anløpssteder
Kategori:Bygder og grender i Nordland